Il-Ħamis, 19 ta' Jannar Issa isbaħ! Jien assolutament ma kelli l-ebda idea li dawk tal-kumitat tal-Parlament Ewropew dwar il-Panama, se jiġu hawn Malta biex jitkixfu fuq x'għamlu Beppe Fenech Adami u Tonio Fenech. Mhux għax qed ninkwieta jew għandi xi biża'! Żgur li mhu se jsibu xejn għax kieku hemm xi ħaġa tinten, kieku Simon tagħna ilu li xammha u tajjarhom 'l hemm f'inqas minn minuta, kif kien qal darba waqt il-programm ta' Reno Bugeja. U Simon tagħna jxomm ħafna aktar minn dawk tal-Unjoni Ewropea, għax dawn lanqas l-intiena fil-kuntratti tal-power station ma xammew, minkejja li Simon ilu jxommha mill-inqas tliet snin. Il-Ġimgħa, 20 ta' Jannar Ikolli ngħid li għandna l-inkwiet fil-kwistjoni tal-art tal-Löwenbräu. Jien kont qiegħed naħseb li kulma kellu f'idejh Owen Bonnici kien xi affidavit ivvintat minn xi ħadd biex jagħmel ħsara lil Jason Azzopardi. Imma kont żbaljat u nħsadt mhux ftit meta qalilna li kien Żaren Vassallo nnifsu li qal li ltaqa' mal-Ministru fuq din l-imbierka (kont se ngħid biċċa art) imma ma nistax ngħidilha biċċa! Xejn ma kkonvinċieni Jason meta qal li mhux hu kien il-Ministru, għax kien min kien xorta tal-gvern tagħna. Nittama li hu xi wieħed minn dawk li qegħdin jippruvaw jagħtu l-gambetti lil Simon tagħna biex ma tkunx diffiċli għal Simon li jurih il-bieb ta' barra. Is-Sibt 21 ta' Jannar Bakkart u tlajt il-Belt għalxejn, għax Salvu Mallia baqa' ma tfaċċax biex jilqa' l-isfida ta' Patrick Dalli. Tlajt bil-bandiera tal-partit u b'ritratt ta' Salvu bil-kelb biex nappoġġja lil Salvu, li iżda baqa' ma tfaċċax. Qaluli li ma tfaċċax għax żammewh xi wħud mill-istamperija. Jien m'għandi l-ebda dubju li żammewh dawk li qegħdin jippruvaw jagħtu l-gambetti lil Simon tagħna. Ma jistgħux għaliha li Salvu Mallia se jkun l-istar candidate tagħna fl-elezzjoni li ġejja. Ma jistgħux għaliha li diġà stabbilixxa ruħu bħala l-id il-leminija ta' Simon, u li se jkun hu li se jrebbaħna l-elezzjoni li ġejja. Iġri tgħidilna dik tal-Wardija min huma d-deputati u l-kandidati li qegħdin jippruvaw jagħtu l-gambetti lil Simon, ħalli ma nivvutawlhomx. Il-Ħadd, 22 ta' Jannar Qatgħulhom l-għatx bil-perżuta Simon tagħna u Mario! Qalulna ċar u tond li aħna magħqudin, u mela jiġu jgħidu li Mario kontra Simon u li Simon kontra Mario. Stenna naqra, ħej! Din mhux tal-Labour qaluha. Qalitha dik tal-Wardija li nittama li tgħidilna min huma dawk li qegħdin jippruvaw jagħtu l-gambetti lil Simon. Insomma qalha min qalha, l-aqwa li aħna magħqudin, anke jekk Tonio u Jason qed iwaħħlu f'xulxin dwar min iltaqa' ma' Żaren Vassallo. Sakemm tal-Wardija ma tgħidilniex min huma dawk ta' kontra Simon nistgħu nibqgħu nkantaw: Għax għandna lil Simon magħna, aħna magħqudin, għax għandna lil Simon magħna aħna magħqudin, magħqudin.... għax għandna lil Simon magħna, aħna magħqudin! It-Tnejn, 23 ta' Jannar Dak Owen Bonnici ma jridx jaf! Se jibqa' jtambar dwar il-kwistjoni tal-art tal-Löwenbräu. U issa qiegħed jippretendi li Jason Azzopardi jieħu passi bil-Qorti kontra Żaren Vassallo. Hekk imissu jagħmel ukoll, itella' lil Żaren il-Qorti! Qed jippretendi wisq Owen Bonnici. Ma jafx Owen Bonnici li Żaren Vassallo tana l-eluf biex żammejna fil-wiċċ! U jien konvint li Żaren Vassallo xtara ħafna ċedoli. U konvint ukoll li f'moħħu diġà għandu li jagħtina aktar eluf għall-kampanja elettorali! Jekk mhux għalhekk Owen Bonnici jrid lil Jason Azzopardi jtella' lil Żaren Vassallo l-Qorti! Tgħid mhux hekk nibqgħu, Onorevoli Bonnici?! It-Tlieta, 24 ta' Jannar Isa! Fl-aħħar ġietna waħda tajba, wara ma nafx kemm-il waħda ħażina! Marlene Farrugia dalwaqt tingħaqad magħna. Nispera li tibdix tinsisti ma' Simon biex juri l-bieb ta' barra lil Jason Azzopardi u lil Tonio Fenech. Mhux għax ma ngħaddux mingħajrhom! Anzi! B'Salvu Mallia l-id il-leminija, u b'Marlene l-id ix-xellugija ta' Simon tagħna, ma nistax nara lill-partit jitlef l-elezzjoni li ġejja. Issa konvint li resqin għal rebħa kbira. U biex inġibu 40,000 vot aktar minnhom, ħaġa waħda jonqosna – jingħaqad magħna Żaren tal-Ajkla. Viva Simon, Viva Simon, ħej! Viva Simon, Viva Simon, ħej! L-Erbgħa, 25 ta' Jannar Dawn tal-Unjoni Ewropea ma jafux x'inhuma jagħmlu, imma issa żżejjed. Li jidher quddiem Konrad Mizzi u jiġu jaqgħu u jqumu minn dak li Simon tagħna ilu jgħid erba' snin mhux sewwa. U ma jistgħux jgħidu li ma kienx hemm min jiftħilhom għajnejhom u widnejhom, għax David Casa u Roberta Metsola tgħidx kemm werżqu biex xi ħadd forsi jagħti kashom. Imma t-twerżiq tagħhom waqa' fuq widnejn torox. Qiegħed naħsibha nissuġġerixxix lil Simon biex minflok front kontra l-korruzzjoni, nagħmlu front biex noħorġu mill-Unjoni Ewropea. Imma għalxejn, għax Simon mhux se jaċċetta suġġeriment bħal dan, daqskemm jaħlef bl-Unjoni Ewropea u l-Parlament Ewropew.